དེ་ཡང་མགོན་པོ་འཕགས་པ་ཀླུ་སྒྲུབ་ཀྱི་ཤེས་རབ་སྡོང་བུ་ལས།བརྩོན་འགྲུས་བརྟུལ་ཕོད་བརྟན་པ་དང་།སྟོབས་དང་བློ་གྲོས་ཕ་རོལ་གནོན།འབད་རྩོལ་ཡོན་ཏན་དྲུག་ལྡན་པ།དེ་ལ་ལྷ་ཡང་འཇིགས་པ་སྐྱེ།ཞེས་གསུངས་པའི་བཙན་པོ་སྲོང་བཙན་གྱི་སྐབས་ཆེད་དུ་ཡོན་ཏན་དྲུག་དང་ལྡན་པའི་མི་ཕྱོགས་མཐར་འཚོལ་མི་བཏང་བས།འཚོལ་མི་རྣམས་བཞད་ཀྱི་གླང་མ་ཆུ་ཚན་༼ད་ལྟ་གླང་མ་ཆབ་ཁ་ཆུ་ཚན་ཡང་ཟེར་༽དུ་འབྱོར་རྗེས་བལ་པོའི་སིའུ་མ་ཟོས་ཀྱང་།ཁ་དོག་ཉིད་ལས་བྲོ་མཆོག་ཤེས།བློ་དང་ལྡན་ན་མ་སྨྲས་ཀྱང་།རྣམ་འགྱུར་ཉིད་ལས་བསམ་པ་ཤེས་ཞེས་པ་ལྟར་།ཕྲུ་གུ་ངོ་མཚར་ཅན་ཞིག་འཕྲད་པའི་སྐོར་ཇི་བཞིན་དུ་བཀོད་འདུག་སྟེ།བཞད་ཀྱི་ལུང་བཤད་ལས།འཚོལ་མི་རྣམས་བཞད་ཆུ་ཚན་ཁར་སླེབས།དེར་ཁོང་རྣམས་ཀྱིས་བྲོའི་དུས་ལ་བབས་ནས་ལྟོ་བཞའ་བར་ཉེ་བའི་ཆར།བི་ཚ་ཕྲུ་གུ་གསུམ་ཕྱུགས་འཚོ་ཡི་འདུག་པའི་ནང་གི་ཕྲུ་གུ་སློག་རུལ་གྱོན་པ།མིག་རྩ་དམར་བ།ཡིད་དུ་འོང་བ།ངང་རྒྱུད་འཇམ་པ།ངག་སྙན་པ།ཤེས་རིག་སྒྲིམས་པ།གཏན་རྐན་ཐག་གཙང་བ།མིག་འཛུམ་ཟུར་གྱིས་བལྟ་བ།དཔའ་བའི་མཚན་རྟགས་ཡོད་པ་གཅིག་འདུག་ཞེས་འཁོད་།ཚིག་དུམ་འདིའི་ནང་མགར་སྟོང་བཙན་རྙེད་ཁུངས་དང་བྱིས་པའི་དུས་ནས་གཞན་དང་མི་འདྲ་བའི་ཁྱད་པར་རྟགས་མཚན་འཁོད་འདུག་ལ།ཁྱིམ་ཚང་ཕལ་པའི་རྫི་བོ་ཞིག་ཡིན་པ་གསལ་པོར་བསྟན་པ་འདི་དང་།རྒྱའི་གནའ་རབས་ཀྱི་ལོ་རྒྱུས་ཐང་ཡིག་རྙིང་མ་སོགས་ཀྱི་ནང་དུ་ཡང་མགར་འདིར་ཡི་གེར་རྨོངས་བ་ཡིན་ཀྱང་རང་བཞིན་གྱི་རིག་པ་རྣོ་ཞིང་ངང་ཚུལ་བརྟན་པ།གཡུལ་གྱི་བྱ་བར་མཁས།བོད་འབངས་རྣམས་ཀྱི་རྒྱབ་རྟེན་ཁོ་ལ་བཅོལ་ཏེ་རྒྱལ་ཁབ་སྟོབས་ཆེར་གྱུར་བ་ཡིན་ཞེས་པའི་མགར་ཡིག་རྨོངས་བ་ཞིག་ཡིན་པ་གཅིག་མཚུངས་སུ་གྲུབ།